text: Jagtforeningsformand: Skudhuller i hus er grotesk
  03 januar 2014 kl. 15.53
  Formanden for Ansager Jagtforening mener, at palæstinensiske jægeres opførsel ved Starup er uacceptabel.
  Jagten skal stoppes hurtigst muligt. Så kontant lyder reaktionen fra formanden for Ansager Jagtforening efter jægere har skudt 89 hagl i en Starup-borgers husmur. Manden med den hullede husmur kunne man torsdag se i TV SYD.
  - Sådan noget skal stoppes, og det skal gøres hurtigst muligt, siger Formanden for Ansager Jagtforeningen i Ansager, Ingolf Knudsen til TV SYD.
  Politiet i Varde tager sagen meget alvorlig, ifølge Politikommissær Torben Kloster.
  - Samme dag, vi modtager anmeldelsen af skud tager vi ud til forurettede. Vi har undersøgt gerningsstedet og talt med både jægere og udlejeren af jagten. 
  De 89 skudhuller kom den 29. december sidste år, men politiet har haft brug for tolkebistand ved mindst én af jægerne, der benytter sig af jagtområdet.
  